(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΟΗ΄

Τετάρτη 22 Φεβρουαρίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Ανακοινώνεται ότι τη συνεδρίαση παρακολουθούν μαθητές από το 52ο Γενικό Λύκειο Αθηνών, σελ.
2. Ειδική αναφορά στη μνήμη του Ευάγγελου Μπασιάκου, σελ.
3. Τήρηση ενός λεπτού σιγής στη μνήμη του εκλιπόντος Βουλευτή, σελ.
4. Ορκωμοσία του Βουλευτή κ. Ανδρέα Κουτσούμπα, ο οποίος αντικαθιστά τον Ευάγγελο Μπασιάκο που απεβίωσε, σελ.
6. Ειδική Ημερήσια Διάταξη:

Συζήτηση και λήψη απόφασης σύμφωνα με το άρθρο 62 του Συντάγματος και τα άρθρα 43Α και 83 του Κανονισμού της Βουλής για τις αιτήσεις άρσης ασυλίας των Βουλευτών κ.κ. Αθανασίου Καββαδά και Ελένης Αυλωνίτου, σελ.
7. Επιστολικές ψήφοι επί των αιτήσεων άρσης ασυλίας των Βουλευτών, σελ.
8. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Ανακοίνωση του δελτίου επικαίρων ερωτήσεων της Πέμπτης 23 Φεβρουαρίου 2017, σελ.

Γ. ΝΟΜΟΘΕΤΙΚΗ ΕΡΓΑΣΙΑ
Κατάθεση Εκθέσεως Διαρκούς Επιτροπής:

Οι Διαρκείς Επιτροπές Δημόσιας Διοίκησης, Δημόσιας Τάξης και Δικαιοσύνης και Παραγωγής και Εμπορία καταθέτουν την έκθεσή τους στο σχέδιο νόμου του Υπουργείου Εσωτερικών: «Συμπληρωματικά μέτρα εφαρμογής του Κανονισμού (Ευρωπαϊκή Ένωση, ΕΥΡΑΤΟΜ) 1141/2014 περί ευρωπαϊκών πολιτικών κομμάτων και ιδρυμάτων, μέτρα επιτάχυνσης του κυβερνητικού έργου αρμοδιότητας Υπουργείου Εσωτερικών και άλλες διατάξεις», σελ.

ΠΡΟΕΔΡΕΥΩΝ

ΚΑΚΛΑΜΑΝΗΣ Ν. , σελ.

ΟΜΙΛΗΤΕΣ

Α. Επί της Ειδικής αναφοράς:
ΓΕΩΡΓΙΑΔΗΣ Μ. , σελ.
ΘΕΟΠΕΦΤΑΤΟΥ Α. , σελ.
ΚΑΚΛΑΜΑΝΗΣ Ν. , σελ.
ΚΑΤΣΙΚΗΣ Κ. , σελ.
ΛΑΜΠΡΟΥΛΗΣ Γ. , σελ.
ΛΟΒΕΡΔΟΣ Α. , σελ.
ΛΥΚΟΥΔΗΣ Σ. , σελ.
ΣΑΧΙΝΙΔΗΣ Ι. , σελ.
ΤΣΙΑΡΑΣ Κ. , σελ.
ΤΣΙΡΩΝΗΣ Ι. , σελ.

Β. Επί της Ειδικής Ημερήσιας Διάταξης:
ΚΑΒΒΑΔΑΣ Α. , σελ.

Γ. Επί διαδικαστικού θέματος:

ΚΑΚΛΑΜΑΝΗΣ Ν. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΟΗ΄

Τετάρτη 22 Φεβρουαρίου 2017

Αθήνα, σήμερα στις 22 Φεβρουαρίου 2017, ημέρα Τετάρτη και ώρα 12.07΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

Πριν εισέλθουμε στην ειδική ημερήσια διάταξη, θα πραγματοποιηθεί ειδική αναφορά στη μνήμη του συναδέλφου Ευάγγελου Μπασιάκου.

Μετά από σύντομη τοποθέτησή μου εκ μέρους του Προεδρείου της Βουλής θα λάβουν τον λόγο δι’ ολίγον συνάδελφοι Βουλευτές, ένας από κάθε Κοινοβουλευτική Ομάδα, για τρία έως τέσσερα λεπτά, και ένας εκπρόσωπος της Κυβέρνησης και στη συνέχεια θα τηρηθεί ενός λεπτού σιγή στη μνήμη του εκλιπόντος συναδέλφου μας.

Ο Ευάγγελος Μπασιάκος κόσμησε τα έδρανα του Κοινοβουλίου επί είκοσι οκτώ σχεδόν χρόνια. Και μόνο αυτό νομίζω ότι τα λέει όλα. Συνάδελφος υψηλού κοινοβουλευτικού ήθους, πιστός στις αρχές της κοινοβουλευτικής δημοκρατίας, μαχητής των ιδεών της παράταξής του αλλά και της συνταγματικής τάξης, υπηρέτησε και τις δύο εξουσίες, νομοθετική και εκτελεστική, με ευθύνη και εντιμότητα.

Προσωπικά είχα την τύχη να συνευρεθώ με τον Βαγγέλη όλα αυτά τα χρόνια στα έδρανα της Βουλής των Ελλήνων, να γίνουμε φίλοι και να γνωρίζω από πρώτο χέρι, πόσο του είχε κοστίσει η τελείως άδικη, όπως απεδείχθη και εκ των υστέρων, εμπλοκή του ονόματός του στη θλιβερή υπόθεση του Βατοπεδίου.

Εκ μέρους του Προεδρείου συνολικά και ιδιαίτερα του Προέδρου της Βουλής εκφράζουμε τα θερμά μας συλλυπητήρια στη γυναίκα του, το παιδί και την ευρύτερη οικογένεια του εκλιπόντος συναδέλφου μας.

Κυρίες και κύριοι συνάδελφοι, θα πάμε με τη σειρά.

Εκ μέρους της Κυβέρνησης θα μιλήσει ο Αναπληρωτής Υπουργός Αγροτικής Ανάπτυξης και Τροφίμων, ο κ. Ιωάννης Τσιρώνης.

Κύριε Υπουργέ, έχετε τον λόγο.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** «Εις οιωνός άριστος, αμύνεσθαι περί πάτρης». Όταν είπαν στον Έκτορα ότι οι οιωνοί δεν είναι καλοί για να αγωνισθεί για την πατρίδα του, αυτός τους απάντησε με αυτή τη φράση. Και εδώ φαίνεται και το μεγαλείο του διαχρονικού μας πολιτισμού, που έχουμε την ικανότητα να βλέπουμε τα πράγματα και με τα μάτια των αντιπάλων και όχι μονάχα με τη δική μας οπτική γωνία.

Τελικά ο Έκτορας χάθηκε στη μάχη, αλλά την αθανασία την κέρδισε. Όλες και όλοι μας ξέρουμε καλά ότι αυτή τη μεγάλη μάχη κάποτε θα τη χάσουμε. Άρα, ουσιαστικά, είμαστε περαστικοί. Παραλαμβάνουμε από τους γονείς μας και παραδίδουμε στα παιδιά μας αυτόν τον τόπο και η μόνη αιωνιότητα, τελικά, είναι αυτό το χώμα, αυτός ο αέρας, αυτή η γη, αυτός ο πολιτισμός και αυτή η γλώσσα. Και είναι μεγάλη τιμή για όλους μας, να μπορούμε ακριβώς γι’ αυτά να εργαστούμε και να παραδώσουμε τη σκυτάλη.

Προσωπικά δεν είχα γνωρίσει τον Βαγγέλη Μπασιάκο –δεν έτυχε να συμπιέσουμε, παρά ελάχιστα, αυτά τα δύο χρόνια– αλλά, τελικά, από το λίγο που άκουσα και από το λίγο που διάβασα, ένα μπορώ να πω.

Πρώτα από όλα είχε συνέπεια. Δεν ήταν από αυτούς τους γυρολόγους της πολιτικής, που εύκολα, καθ’ όπως φυσάει ο άνεμος, αλλάζουν άποψη, αλλάζουν παράταξη, αλλάζουν ιδέες. Γιατί, τελικά, κάθε ιδέα είναι χρήσιμη, αρκεί, βέβαια, να την υπηρετούμε με συνέπεια. Δεν περισσεύει καμμία ιδέα. Μπορεί να έχουμε διαφορετικές ιδέες, αλλά τουλάχιστον σε αυτή την προσπάθεια και σε αυτόν τον αγώνα για την πατρίδα ξέρουμε ότι τα στεγανά είναι θολά και η συνέπεια είναι εκείνη που μετράει.

Εκείνο το οποίο είναι δύσκολο, είναι η απουσία. Η απουσία είναι πάρα πολύ δύσκολη για αυτούς που μένουν. Είναι πάρα πολύ δύσκολη για τη γυναίκα του, για το παιδί του, για την αδερφή του, για εσάς τους συναδέλφους του που τον γνωρίσατε, που δουλέψατε μαζί του.

Γι’ αυτό εγώ, προσωπικά, μόνο ένα μπορώ να πω, ότι όσο βαθύτερος είναι ο πόνος, τόσο μεγαλύτερη η αξία του ανδρός. Γιατί, τελικά, αυτό που μένει ως απώλεια, αυτός ο πόνος για κάποιον άνθρωπο δικό μας που χάνεται, είναι ακριβώς αυτό το οποίο μας δημιουργεί την αίσθηση του κενού. Άρα ευτυχισμένοι είναι εκείνοι, που κάποιοι πίσω τους πονάνε και όσο πιο πολύ πονάνε, τόσο μπορούμε να δούμε ότι αυτός ο άνθρωπος που έφυγε, άξιζε και είναι δυσαναπλήρωτο το κενό που αφήνει.

Ελαφρύ το χώμα που τον σκεπάζει. Θερμά συλλυπητήρια και πάλι από μεριάς της Κυβέρνησης στην οικογένεια, στους συναδέλφους του και στους φίλους του.

Νομίζω ότι και εμείς και εγώ, ειδικά, ως Αναπληρωτής Υπουργός Αγροτικής Ανάπτυξης, παίρνω τη σκυτάλη από τον Βαγγέλη και τους προκατόχους μου, για να τη δώσω και εγώ με τη σειρά μου στους διαδόχους μου.

Σας ευχαριστώ πολύ.

(Χειροκροτήματα απ’ όλες τις πτέρυγες της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Για λόγους καθαρά συναισθηματικής φόρτισης, θα προηγηθεί ο κ. Κωνσταντίνος Τσιάρας. Ζητώ συγγνώμη από την κ. Θεοπεφτάτου.

Κύριε Τσιάρα, έχετε τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ:** Κυρίες και κύριοι συνάδελφοι, αν ο πόνος από την απώλεια είναι συνάρτηση της προσφοράς, το κενό που αφήνει ο αδόκητος θάνατος του Βαγγέλη Μπασιάκου στην ιδιαίτερη πατρίδα του, τη Βοιωτία, αλλά και στην παράταξη που υπηρέτησε με σθένος για δεκαετίες, είναι τεράστιο.

Στον πολιτικό του βίο ο Βαγγέλης Μπασιάκος υπήρξε συνεπής με τις αρχές και τις αξίες του. Ήταν έντιμος και μεθοδικός, με ξεκάθαρο όραμα, χωρίς εκπτώσεις και παρεκκλίσεις. Υπήρξε συνεπής. Υπήρξε ευπατρίδης. Η παιδεία του και η πολιτική στόφα της οικογενειακής παράδοσης που κουβαλούσε, δεν του επέτρεπαν ποτέ να διολισθαίνει στον φθηνό δρόμο του λαϊκισμού.

Καταγόμενος από τη Θήβα, άνθρωπος με πολλά ενδιαφέροντα και βαθιά γνώση των αγροτικών προκλήσεων και των προβλημάτων που αντιμετωπίζει η ελληνική περιφέρεια, ο Βαγγέλης Μπασιάκος εξελέγη πρώτη φορά στο εθνικό Κοινοβούλιο το 1989, ενώ το 1992 ανέλαβε καθήκοντα Υφυπουργού Γεωργίας.

Βαθύς γνώστης των ευρωπαϊκών θεμάτων, ο Βαγγέλης υπηρέτησε την πατρίδα του ως τακτικό μέλος της Κοινοβουλευτικής Συνέλευσης του Συμβουλίου της Ευρώπης και του Διεθνούς Οργανισμού για την Ασφάλεια και τη Συνεργασία στην Ευρώπη.

Στην κυβέρνηση της Νέας Δημοκρατίας το 2004 ανέλαβε τα καθήκοντα του Υπουργού Αγροτικής Ανάπτυξης και βεβαίως επανεξελέγη, όπως όλοι ξέρουμε, Βουλευτής Βοιωτίας το 2012, υπηρετώντας με πάθος τα συμφέροντα της ιδιαίτερης πατρίδας του και των συμπολιτών του.

Ο Βαγγέλης Μπασιάκος πολιτεύθηκε με αξιοπρέπεια. Τιμήθηκε επανειλημμένα με την εμπιστοσύνη των Βοιωτών και τίμησε επάξια τους συμπολίτες του από τα βουλευτικά και υπουργικά έδρανα που υπηρέτησε.

Όσοι είχαμε την τύχη να τον γνωρίσουμε και να συνεργαστούμε μαζί του από κοντά, ξέρουμε ότι αδικήθηκε από πολλούς, ειδικά σε μια τεταμένη πολιτική περίοδο, χωρίς να επιτρέψει στον εαυτό του να αδικήσει ποτέ κανέναν. Πρόλαβε να δικαιωθεί. Όμως δεν πρόλαβε να δικαιώσει τις προσδοκίες, που δημιουργούσε σε όλους μας η ευρύτητα των γνώσεων του και η καθαρότητα των απόψεών του.

Για τον Βαγγέλη Μπασιάκο τις δύσκολες μέρες μετά την απώλειά του γράφτηκαν ήδη πολλά, για το έντιμο του χαρακτήρα του, για τον ασυμβίβαστο ευρωπαϊστή, για τον ακούραστο υπηρέτη της παράταξής του και των συμπολιτών του στη Βοιωτία. Βεβαίως πολλά περισσότερα θα γράψει η πολιτική μας ιστορία, αποτιμώντας με θετικό πρόσωπο την παρουσία του στην πολιτική ζωή του τόπου σε δύο υπουργεία και δίπλα σε δύο πρωθυπουργούς.

Το κενό που αφήνει ο Βαγγέλης Μπασιάκος είναι δυσαναπλήρωτο για όλους μας, συναδέλφους και συνεργάτες, μα πιο πολύ για την οικογένειά του, για την πολυαγαπημένη σύζυγο του Βίκυ, τον μονάκριβο γιο του Θανάση και την αδερφή του τη Μαρία, πυλώνα της πολιτικής του διαδρομής.

Σ’ αυτές τις δύσκολες στιγμές για την πατρίδα η μεγαλύτερη τιμή που μπορεί ν’ αποτίσει κανείς στον εκλιπόντα Βαγγέλη Μπασιάκο μέσα και έξω απ’ αυτή την Αίθουσα, είναι να ακολουθήσει το παράδειγμά του, ένα παράδειγμα πολιτικού και προσωπικού ήθους, αξιοπρέπειας και εντιμότητας.

Ο Βαγγέλης Μπασιάκος φεύγοντας, αφήνει στην οικογένειά του και τους φίλους του ως παρακαταθήκη το έργο του, τις κοινές εμπειρίες και τα βιώματα που είχε μαζί μας. Αυτά τα βιώματα και οι αναμνήσεις πρέπει να διαφυλαχθούν, γιατί αποτελούν, ουσιαστικά, τη συνεχεία της παρουσίας του κοντά μας.

Ας είναι αωνία του η μνήμη.

Σας ευχαριστώ.

(Χειροκροτήματα απ’ όλες τις πτέρυγες της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Εκ μέρους της Κοινοβουλευτικής Ομάδας του ΣΥΡΙΖΑ θα μιλήσει η Γραμματέας της Κοινοβουλευτικής Ομάδας, η συνάδελφός μας κ. Θεοπεφτάτου Αφροδίτη.

**ΑΦΡΟΔΙΤΗ ΘΕΟΠΕΦΤΑΤΟΥ:** Κυρίες και κύριοι συνάδελφοι, σήμερα τιμούμε τη μνήμη του εκλεκτού συναδέλφου μας Ευάγγελου Μπασιάκου, που έφυγε πολύ πρόωρα και αιφνίδια από κοντά μας. Από πλευράς της Κοινοβουλευτικής Ομάδας του ΣΥΡΙΖΑ και από εμένα προσωπικά θα ήθελα να εκφράσω τα θερμά μου συλλυπητήρια και στο κόμμα της Νέας Δημοκρατίας αλλά και στην οικογένειά του.

Ήδη τις τελευταίες μέρες όσοι έχουν αναφερθεί στον Ευάγγελο Μπασιάκο, εξήραν τόσο την ποιότητα και σταθερότητα της πολιτικής του πορείας όσο και τις ιδιαίτερες χαρισματικές πτυχές της προσωπικότητάς του.

Όλοι εμείς οι συνάδελφοί του που τον γνωρίσαμε μέσα από τη δραστήρια συμμετοχή του στις κοινοβουλευτικές διαδικασίες, τη συμμετοχή του σε επιτροπές και σε διεθνείς οργανισμούς, διακρίναμε την πολιτική του ευπρέπεια, τη φυσική του ευγένεια και την επιστημονική του τεκμηρίωση. Γι’ αυτούς τους λόγους δεν είναι τυχαίο, ότι οι συμπατριώτες του από τη Βοιωτία τον εμπιστεύθηκαν τα τελευταία τριάντα χρόνια συνεχώς να τους εκπροσωπεί εδώ στην Εθνική Αντιπροσωπεία.

Με την αποκατάσταση της δημοκρατίας στον τόπο μας το 1974 και την ίδρυση της Νέας Δημοκρατίας ακολούθησε την πορεία του κόμματός του με συνέπεια και στα ευχάριστα και στα δύσκολα, ανταποκρινόμενος στις απαιτητικές θέσεις που αναλάμβανε όλα αυτά τα χρόνια.

Κυρίες και κύριοι συνάδελφοι, ζούμε σε μια εποχή, που ορισμένα μέσα προσπαθούν να μας επιβάλλουν το ευτελές για αξία, το φθηνό για ακριβό. Ο Ευάγγελος Μπασιάκος άφησε πίσω του ένα πλούσιο πολιτικό και επιστημονικό έργο, εξέφρασε έναν ξεχωριστό πολιτικό πολιτισμό, που είναι και το ζητούμενο στις μέρες μας.

Αν θέλουμε, λοιπόν, να τιμήσουμε τη μνήμη του, θα πρέπει να αφομοιώσουμε αυτά τα μαθήματα δημοκρατίας που μας χάρισε με τη συλλογική δουλειά, τη συνέπεια και το ήθος, αξίες που συμβάλλουν στον δημόσιο λόγο και που έχουμε σήμερα μεγάλη ανάγκη.

Αιωνία του η μνήμη.

(Χειροκροτήματα απ’ όλες τις πτέρυγες της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Σας ευχαριστούμε.

Από την Κοινοβουλευτική Ομάδα της Χρυσής Αυγής, τον λόγο έχει ο συνάδελφος κ. Ιωάννης Σαχινίδης.

**ΙΩΑΝΝΗΣ ΣΑΧΙΝΙΔΗΣ:** Κύριε Πρόεδρε, κυρίες και κύριοι συνάδελφοι, εκ μέρους της Χρυσής Αυγής, εκφράζω τη συμπάθειά μας στην οικογένεια και στους οικείους του εκλιπόντος. Ελαφρύ να είναι το χώμα που τον σκεπάζει.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κι εμείς.

Από τη Δημοκρατική Συμπαράταξη ΠΑΣΟΚ-ΔΗΜΑΡ, τον λόγο έχει ο Κοινοβουλευτικός Εκπρόσωπος του κόμματος, ο συνάδελφος κ. Ανδρέας Λοβέρδος.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, κυρίες και κύριοι συνάδελφοι, με πραγματική αμηχανία ανεβαίνω στο Βήμα. Δεν περίμενα ποτέ, ότι θα έρθει η ώρα να πάρω τον λόγο για να αποχαιρετήσω, εκ μέρους της Δημοκρατικής Συμπαράταξης, έναν φίλο μου που έφυγε τόσο ξαφνικά και τόσο απροσδόκητα.

Έχουμε κοινή καταγωγή από τη μεριά της μητέρας μου από την πόλη της Θήβας, κι έτσι είχα την ευκαιρία πριν τον γνωρίσω εδώ, όταν πρωτοεκλέχτηκα το 2000, να έχουμε γνωριστεί από κοντά ως άνθρωποι και ως συνάδελφοι δικηγόροι.

Και είχα εντυπωσιαστεί, διότι πέραν των όσων μας χώριζαν πολιτικά, μας ένωνε μια αγάπη για την ιστορία, την πολιτική ιστορία του τόπου που τον Βαγγέλη Μπασιάκο, σε συνδυασμό και με την εμπειρία του, τον οδηγούσε να έχει μια ιστορικότητα στις απόψεις του για το τι είναι πολιτική, τι είναι πολιτική στην Ελλάδα, ποιες είναι οι κακοδαιμονίες της ελληνικής πολιτικής και τι μας χωρίζει και δεν μπορούμε να τα βρούμε ακόμη και στις πιο δύσκολες στιγμές.

Η πολιτική μας αντιπαλότητα, κυρίες και κύριοι Βουλευτές, ποτέ δεν ξεπέρασε τα όρια της ευπρέπειας γιατί ο Βαγγέλης ήταν ένας πάρα πολύ ευπρεπής άνθρωπος και δεν επέτρεπε, όσο και αν διαφωνούσες, να αποκτήσει ίχνη προσωπικής αντιπαλότητας η πολιτική διαφωνία. Η έμφυτη ευγένειά του τον καθόρισε όλα αυτά τα χρόνια, από το 1989 που είναι στην Αίθουσα αυτή, και γι’ αυτό νομίζω ότι και από τις τοποθετήσεις όλων των συναδέλφων διαπιστώνεται το ίδιο ακριβώς πράγμα.

Από τότε που το έμαθα, Βίκυ, το μυαλό μου είναι σε εσένα και στον Θανάση - Αριστείδη. Και θέλω να του πεις ότι πρέπει να είναι πολύ υπερήφανος για τον πατέρα του. Και αυτό που του αφήνει ο Βαγγέλης είναι μια μεγάλη κληρονομιά, η οποία θα τον συνοδεύει σε όλη του τη ζωή.

Από το Βήμα αυτό, κυρίες και κύριοι Βουλευτές, εκφράζω τα θερμά μου συλλυπητήρια, πέραν από τη Βίκυ και τον Θανάση - Αριστείδη, και σε όλους τους οικείους και τους φίλους. Και η Αίθουσα αυτή, η Εθνική Αντιπροσωπεία, αλλά και το κόμμα της Νέας Δημοκρατίας πρέπει να νιώθουν σήμερα φτωχότεροι.

Ευχαριστώ.

(Χειροκροτήματα απ’ όλες τις πτέρυγες της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Εκ μέρους του Κομμουνιστικού Κόμματος Ελλάδας, τον λόγο έχει ο συνάδελφος και ΣΤ΄ Αντιπρόεδρος της Βουλής κ. Γεώργιος Λαμπρούλης.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Εκ μέρους της Κοινοβουλευτικής Ομάδας του Κομμουνιστικού Κόμματος Ελλάδας, θα ήθελα να εκφράσω τα ειλικρινή μας συλλυπητήρια για τον πρόωρο και άδικο θάνατο του Βουλευτή της Νέας Δημοκρατίας και πρώην Υπουργό Ευάγγελο Μπασιάκο στην οικογένειά του και το κόμμα του.

Θα θέλαμε να σημειώσουμε ότι από αυτές τις θέσεις ο Ευάγγελος Μπασιάκος προέβαλε τις απόψεις του, ήταν ταυτόχρονα ανοικτός στη συζήτηση διαφορετικών θέσεων για ιδεολογικά και πολιτικά ζητήματα, συμβάλλοντας με αυτόν τον τρόπο στη διεξαγωγή της αντιπαράθεσης με πολιτικούς όρους.

Με αυτές τις σύντομες σκέψεις για μια ακόμη φορά θα θέλαμε να εκφράσουμε τα ειλικρινή μας συλλυπητήρια στην οικογένειά του.

Ευχαριστώ.

(Χειροκροτήματα απ’ όλες τις πτέρυγες της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ πολύ.

Από την Κοινοβουλευτική Ομάδα των Ανεξαρτήτων Ελλήνων, τον λόγο έχει ο συνάδελφος κ. Κωνσταντίνος Κατσίκης.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Κύριε Πρόεδρε, κυρίες και κύριοι συνάδελφοι, αισθάνομαι μεγάλη τιμή, που ανατέθηκε σε εμένα, εκ μέρους των Ανεξαρτήτων Ελλήνων, να αποχαιρετίσω τον τόσο πρόωρα αναχωρητή Βαγγέλη Μπασιάκο.

Θεωρώ «κοινότυπο» να αναφερθώ σε πράγματα χιλιοειπωμένα για τη διαδρομή και την πολιτική του παρουσία. Θέλω μόνο να καταθέσω το απόσταγμα της ψυχής μου για έναν άνθρωπο που επεδίωκε, εργαζόταν και αγωνιούσε να είναι άνθρωπος της αξίας και όχι άνθρωπος της επιτυχίας. Και αυτό νομίζω πως ήταν το μεγάλο του επίτευγμα.

Η αξία του είχε να κάνει με το τι έδινε και όχι με το τι μπορούσε να λάβει. Και αυτό που απέπνεε σε όλους μας ήταν εντιμότητα, σοβαρότητα, εργατικότητα και μετριοφροσύνη.

Είχα την τύχη να γνωριστώ μαζί του από τα πρώτα χρόνια της κοινοβουλευτικής του διαδρομής, όταν και εγώ ξεκινούσα να οσφραίνομαι την πολιτική μέσα από το πολιτικό γραφείο του εκλιπόντος πατρός μου. Η προσήνεια, η ευγένεια, η ευθυκρισία ήταν μερικά από τα στοιχεία που χαρακτήριζαν τη λειτουργία της καθημερινότητός του.

Μετά από τόσα χρόνια ενασχόλησής του με την πολιτική –και μάλιστα με πάμπολλες πρωτιές στις εκλογικές αναμετρήσεις- με θητείες σε κυβερνητικά πόστα και υψηλές κομματικές θέσεις διατηρούσε την απλότητα του ανθρώπου της διπλανής πόρτας.

Αυτό είχα την ευκαιρία να το διαπιστώσω λίγους μήνες πριν, όταν συμμετείχα μαζί του στην Κοινοβουλευτική Συνέλευση του ΝΑΤΟ στην Κωνσταντινούπολη, ως μέλη και οι δύο της Εθνικής Αντιπροσωπείας. Η προσέγγιση, οι στοχευμένες τοποθετήσεις του, η ευρύνοια και η πολύπλευρη ενημέρωσή του λειτούργησαν εποικοδομητικά για τις ελληνικές θέσεις κατά τη διάρκεια της συνόδου.

Οι, μετά το πέρας των συνεδριάσεων, περιηγήσεις μας στη Βασιλεύουσα συνετέλεσαν στο να γνωρίσω καλύτερα τον άνθρωπο Βαγγέλη Μπασιάκο. Γνώρισα την ευαισθησία με την οποία άγγιζε τα εθνικά θέματα και τα θέματα των χαμένων πατρίδων, τη βαθιά ιστορική του γνώση, την παιδεία του και την προσήλωσή του στις εθνικές αξίες.

Όμως, ο Βαγγέλης βιάστηκε, έκανε γρήγορα το άλμα από τη φθορά στην αιωνιότητα. Ο αδόκητος θάνατός του άφησε ενεό το σύνολο του πολιτικού κόσμου της χώρας και βύθισε σε ανείπωτη θλίψη τους δικούς του ανθρώπους.

Θέλω να προσθέσω και τη δική μας σιωπηλή προσευχή σε εκείνη των φίλων, των συνεργατών του, των συνοδοιπόρων του και της οικογενείας του, ευχόμενος να έχει καλό παράδεισο, που για τον Βαγγέλη αυτό είναι δικαίωμα.

(Χειροκροτήματα απ’ όλες τις πτέρυγες της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Από την Κοινοβουλευτική Ομάδα της Ένωσης Κεντρώων ο Γραμματέας της, συνάδελφος κ. Γεωργιάδης Μάριος, έχει τον λόγο.

**ΜΑΡΙΟΣ ΓΕΩΡΓΙΑΔΗΣ:** Αγαπητοί συνάδελφοι Βουλευτές, συγγενικά πρόσωπα του εκλιπόντος, καλημέρα και από εμένα.

Εκ μέρους του Προέδρου της Ένωσης Κεντρώων και όλων των μελών της Κοινοβουλευτικής Ομάδας του κόμματός μας εκφράζω τόσο προς την οικογένεια του Ευάγγελου Μπασιάκου όσο και προς τη δεύτερη οικογένεια, αυτή της Νέας Δημοκρατίας, τη βαθύτατη θλίψη και τα συλλυπητήριά μας για την απώλεια του αγαπητού σε όλους μας συναδέλφου.

Χάθηκε τόσο πρόωρα και τόσο άδικα ένας ικανότατος επιστήμων, ένας συνετός οικογενειάρχης, ένας καλός πατέρας με ιδέες, με ενδιαφέροντα, με ανάγκες και φυσικά, με σχέδια για το μέλλον.

Είμαι νεότερος στην πολιτική από τον εκλιπόντα, αλλά γνωρίζω καλά ότι ο Βαγγέλης Μπασιάκος ουδέποτε απασχόλησε αρνητικά την πολιτική ζωή αυτού του τόπου. Ήταν παράδειγμα πολιτικού με ήθος, με τόσο ήπιο χαρακτήρα, που δεν είχε ούτε καν αντιπάλους. Και ήταν πάντα πρόθυμος να βοηθήσει οποιονδήποτε του το ζητούσε.

Ως θνητοί άνθρωποι εμείς ίσως να μην αποκτήσουμε ποτέ την ικανότητα να κατανοήσουμε αυτές τις παρεμβάσεις και τις προτεραιότητες του δημιουργού μας. Σίγουρα ο Βαγγέλης Μπασιάκος θα λείψει σε όλους τους φίλους του. Όμως, το κενό που θα αφήσει στην οικογένειά του δεν θα καλυφθεί ποτέ.

Εύχομαι ειλικρινά ο θεός να δώσει τη δύναμη στους δικούς του ανθρώπους, έτσι ώστε με τον καιρό να ξεπεράσουν τη συντριβή και την οδύνη και να καταφέρουν να ζήσουν με την ανάμνησή του ως παρουσία.

Κλείνοντας, φίλε Βαγγέλη, θα ήθελα να μοιραστώ και να δανειστώ τα λόγια της συζύγου σου στην κηδεία. Μέσα στα πολλά, είπε: «Πού είσαι, Βαγγέλη, να δεις πόσος κόσμος έχει έρθει εδώ.» Να πω με τη σειρά μου: Πού είσαι, Βαγγέλη, να δεις μια κατάμεστη Αίθουσα με συναδέλφους σου να σε αποχαιρετούν.

Καλό ταξίδι, φίλε!

(Χειροκροτήματα απ’ όλες τις πτέρυγες της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Από την Κοινοβουλευτική Ομάδα του Ποταμιού ο Ζ΄ Αντιπρόεδρος της Βουλής, συνάδελφος κ. Σπυρίδων Λυκούδης.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Αποχαιρετούμε σήμερα στο ελληνικό Κοινοβούλιο έναν ακριβό συνάδελφο, έναν αξιαγάπητο άνθρωπο, έναν σεβαστό σε όλους πολιτικό, που έφυγε τόσο ξαφνικά από κοντά μας, τον Βαγγέλη Μπασιάκο.

Σε μια περίοδο που η γενικευμένη κρίση στην ελληνική κοινωνία γέννησε οργή και η οργή με τη σειρά της απαξίωση, αδίκως και ισοπεδωτικά, πολιτικών προσώπων και πολιτικών χώρων, η απώλεια ενός αληθώς ευπατρίδη πολιτικού παίρνει ακόμα μεγαλύτερη διάσταση.

Ο Βαγγέλης Μπασιάκος τίμησε την ελληνική Βουλή με το ήθος του, τη διαλλακτικότητα και τη μετριοπάθειά του, αλλά και με την εργατικότητα και τη συνέπειά του στην υπεράσπιση των ανθρώπων του μόχθου στην περιφέρειά του. Παράδειγμα για τους πολιτικούς των νεότερων γενιών, αφήνει σε όλους μας ως παρακαταθήκη τη σοβαρότητα και την ευθύνη στην άσκηση των κοινοβουλευτικών μας καθηκόντων.

Αντίο σου, καλέ μας συνάδελφε!

(Χειροκροτήματα απ’ όλες τις πτέρυγες της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, σας παρακαλώ τώρα να τηρήσουμε ενός λεπτού σιγή στη μνήμη του εκλιπόντος συναδέλφου μας Ευάγγελου Μπασιάκου.

(Στο σημείο αυτό τηρείται στην Αίθουσα ενός λεπτού σιγή)

Αιωνία του η μνήμη!

(Χειροκροτήματα απ’ όλες τις πτέρυγες της Βουλής)

Θα κάνουμε διακοπή πέντε λεπτών για να εξέλθουν της Αίθουσας η οικογένεια και οι συνεργάτες του εκλιπόντος συναδέλφου μας. Αμέσως μετά θα γίνει η ορκωμοσία του κ. Ανδρέα Κουτσούμπα, που αντικαθιστά τον Ευάγγελο Μπασιάκο, και θα ξεκινήσει η ημερήσια διάταξη με τις άρσεις δύο ασυλιών.

Διακόπτουμε για πέντε (5΄) λεπτά.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, συνεχίζεται η συνεδρίαση.

Στο σημείο αυτό θα προβούμε στην ορκωμοσία του συναδέλφου κ. Ανδρέα Κουτσούμπα, σε αντικατάσταση του Ευάγγελου Μπασιάκου που απεβίωσε.

Καλείται ο συνάδελφος κ. Ανδρέας Κουτσούμπας να προσέλθει και να δώσει τον νενομισμένο όρκο ενώπιον του εκπροσώπου της Εκκλησίας.

(Στο σημείο αυτό προσέρχεται ο Βουλευτής κ. Ανδρέας Κουτσούμπας και δίνει τον παρακάτω όρκο:

«Ορκίζομαι στο όνομα της Αγίας και Ομοούσιας και Αδιαίρετης Τριάδος να είμαι πιστός στην πατρίδα και το δημοκρατικό πολίτευμα, να υπακούω στο Σύνταγμα και τους νόμους και να εκπληρώνω ευσυνείδητα τα καθήκοντά μου.»)

(Χειροκροτήματα απ’ όλες τις πτέρυγες της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Άξιος!

**ΟΛΟΙ ΟΙ ΒΟΥΛΕΥΤΕΣ:** Άξιος!

**ΠΡΟΕΔΡΕΥΩΝ (Νικήτας Κακλαμάνης):** Στο σημείο αυτό, κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο των επικαίρων ερωτήσεων της Πέμπτης 23Φεβρουαρίου 2017.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 497/20-2-2017 επίκαιρη ερώτηση του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδη προς τον Υπουργό Παιδείας, Έρευνας και Θρησκευμάτων, σχετικά με την εκρηκτική ανάγκη σχολικής στέγης στη δυτική Θεσσαλονίκη και ιδιαίτερα στον Δήμο Κορδελιού – Ευόσμου.

2. Η με αριθμό 490/17-2-2017 επίκαιρη ερώτηση του Βουλευτή Αττικής της Νέας Δημοκρατίας κ. Γεώργιου Βλάχου προς τον Υπουργό Οικονομικών,σχετικά με τις πιστώσεις του ειδικού φόρου κατανάλωσης για το πετρέλαιο αγροτικής χρήσης.

3. Η με αριθμό 492/17-2-2017 επίκαιρη ερώτηση του Βουλευτή Ευβοίας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Αγροτικής Ανάπτυξης και Τροφίμων, σχετικά με την κατακράτηση μέρους των επιδοτήσεων του ΟΠΕΚΕΠΕ λόγω αδυναμίας καταβολής εισφοράς στον Γενικό Οργανισμό Εγγείων Βελτιώσεων (ΓΟΕΒ).

4. Η με αριθμό 488/16-2-2017 επίκαιρη ερώτηση του Βουλευτή Σερρών της Δημοκρατικής Συμπαράταξης ΠΑΣΟΚ – ΔΗΜΑΡ κ. Μιχαήλ Τζελέπη προς τον Υπουργό Αγροτικής Ανάπτυξης και Τροφίμων, σχετικά με τα προβλήματα στην εφαρμογή του Μέτρου 11 του Προγράμματος Αγροτικής Ανάπτυξης (ΠΑΑ) 2014 - 2020 στην βιολογική κτηνοτροφία.

5. Η με αριθμό 500/20-2-2017 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτηπρος την ΥπουργόΕργασίας, Κοινωνικής Ασφάλισης και Κοινωνικής Αλληλεγγύης, σχετικά με τις καθυστερήσεις στην καταβολή του επιδόματος ανεργίας των εποχιακά εργαζομένων.

6. Η με αριθμό 496/20-2-2017 επίκαιρη ερώτηση του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς την Υπουργό Πολιτισμού και Αθλητισμού, σχετικά με το πόρισμα της Ανώνυμης Εταιρείας Πνευματικής Ιδιοκτησίας (ΑΕΠΙ).

7. Η με αριθμό 498/20-2-2017 επίκαιρη ερώτηση του Βουλευτή Β΄ Αθηνών του Ποταμιού κ. Γεωργίου Αμυρά προς τον Υπουργό Οικονομικών, σχετικά με την υπόθεση «SIEMENS».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 491/17-2-2017 επίκαιρη ερώτηση του Βουλευτή Κιλκίς της Νέας Δημοκρατίας κ. Γεωργίου Γεωργαντά προς τον Υπουργό Οικονομικών,σχετικά με το τέλος επιτηδεύματος σε μικρά χωριά.

2. Η με αριθμό 493/17-2-2017 επίκαιρη ερώτηση του Βουλευτή Μαγνησίας του Λαϊκού Συνδέσμου – Χρυσή Αυγή κ. Παναγιώτη Ηλιόπουλου προς τον Υπουργό Οικονομικών, σχετικά με τις ληξιπρόθεσμες οφειλές του δημοσίου προς τους ιδιώτες.

3. Η με αριθμό 499/20-2-2017 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, σχετικά με την προμήθεια των φυτοπροστατευτικών φαρμάκων που ακυρώνει το συλλογικό πρόγραμμα δακοκτονίας.

4. Η με αριθμό 501/20-2-2017 επίκαιρη ερώτηση της Βουλευτού Β΄ Πειραιώς του Κομμουνιστικού Κόμματος Ελλάδας κ. Διαμάντως Μανωλάκου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την προστασία των εργατικών, ασφαλιστικών, συνταξιοδοτικών δικαιωμάτων των ναυτεργατών και τις προκλητικές παρεμβάσεις εφοπλιστών - κυβέρνησης.

5. Η με αριθμό 337/13-1-2017 επίκαιρη ερώτηση του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ – ΔΗΜΑΡ κ. Δημητρίου Κρεμαστινού προς τον Υπουργό Υγείας, σχετικά με το εύρος εφαρμογής της τηλεϊατρικής στην Ελλάδα.

6. Η με αριθμό 455/7-2-2017 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης,σχετικά με τα μεγάλα προβλήματα και τις άδικες χρεώσεις υψηλών ασφαλιστικών εισφορών.

ΑΝΑΦΟΡΕΣ-ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 175/7-10-2016 ερώτηση του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Περιβάλλοντος και Ενέργειας, σχετικά με την αντιπλημμυρική θωράκιση του Νομού Λακωνίας.

2. Η με αριθμό 89/5-10-2016 ερώτηση του Βουλευτή Δωδεκανήσου της Νέας Δημοκρατίας κ. Εμμανουήλ Κόνσολα προς τον Υπουργό Υγείας,σχετικά με την ολοκλήρωση και αυτονόμηση του Ογκολογικού Τμήματος του Νοσοκομείου Ρόδου.

3. Η με αριθμό 89/5-10-2016 ερώτηση του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ – ΔΗΜΑΡ κ. Δημητρίου Κρεμαστινού προς τον Υπουργό Υγείας,σχετικά με την ολοκλήρωση και αυτονόμηση του Ογκολογικού Τμήματος του Νοσοκομείου Ρόδου.

4. Η με αριθμό 2371/4-1-2017 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την αναδρομική ασφάλιση αγροεργατών με εργόσημα που δεν εκδόθηκαν.

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Αιτήσεις άρσης ασυλίας Βουλευτών: συζήτηση και λήψη απόφασης, σύμφωνα με το άρθρο 62 του Συντάγματος και το άρθρο 83 του Κανονισμού της Βουλής, για τις αιτήσεις άρσης ασυλίας των Βουλευτών κ.κ. Αθανασίου Καββαδά και Ελένης Αυλωνίτου.

Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεσή της στις 9-2-2017, σύμφωνα με την οποία τα μέλη της επιτροπής πρότειναν κατά πλειοψηφία τη μη άρση ασυλίας του κ. Αθανασίου Καββαδά.

Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεσή της στις 9-2-2017, σύμφωνα με την οποία τα μέλη της επιτροπής πρότειναν κατά πλειοψηφία τη μη άρση ασυλίας της κ. Ελένης Αυλωνίτου.

Σύμφωνα με το άρθρο 83 του Κανονισμού, η Βουλή δεν εισέρχεται στην ουσία των υποθέσεων αλλά ερευνάται μόνο αν η πράξη, για την οποία ζητείται η άρση της ασυλίας, συνδέεται με την πολιτική ή κοινοβουλευτική δραστηριότητα των συναδέλφων ή η μήνυση ή η έγκληση υποκρύπτει πολιτική σκοπιμότητα.

Επίσης, σύμφωνα με το άρθρο 83 παράγραφος 7 του Κανονισμού της Βουλής, η Βουλή αποφασίζει με ανάταση του χεριού ή έγερση επί της αιτήσεως της εισαγγελικής αρχής κατά τη διαδικασία του άρθρου 108 παράγραφος 1 εδάφιο β΄.

Ο λόγος δίνεται πάντα, εφόσον ζητηθεί, στον Βουλευτή ή στη Βουλευτή στους οποίους αφορά η αίτηση και στους Προέδρους των Κοινοβουλευτικών Ομάδων ή τους αναπληρωτές τους.

Υπενθυμίζω ότι, σύμφωνα με απόφαση της Διάσκεψης των Προέδρων της 23ης Μαρτίου 2005, έχουμε δεχθεί επί των αιτήσεων άρσης ασυλίας η Βουλή να αποφασίζει με ονομαστική ψηφοφορία και με ψηφοδέλτιο. Το ψηφοδέλτιο, στο οποίο κάθε συνάδελφος θα αναγράφει το όνομά του, την εκλογική του περιφέρεια και την Κοινοβουλευτική Ομάδα όπου ανήκει, θα καταχωρίζεται στα αντίστοιχα Πρακτικά. Ανταποκρινόμαστε έτσι στις διατάξεις του άρθρου 83 του Κανονισμού της Βουλής, που απαιτεί φανερή ψηφοφορία.

Αφού, λοιπόν, ολοκληρωθεί η συζήτηση επί των περιπτώσεων της σημερινής ειδικής ημερήσιας διάταξης, θα προχωρήσουμε σε ονομαστική ψηφοφορία, όπως σας περιέγραψα.

Η πρώτη υπόθεση αφορά τον συνάδελφο κ. Αθανάσιο Καββαδά. Η δεύτερη αφορά τη συνάδελφο κ. Ελένη Αυλωνίτου.

Επί της πρώτης αιτήσεως υπάρχει συνάδελφος που ζητά τον λόγο, κατά το άρθρο 108 του Κανονισμού;

**ΑΘΑΝΑΣΙΟΣ ΚΑΒΒΑΔΑΣ:** Εγώ, κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Ο κ. Καββαδάς καλείται στο Βήμα για πέντε λεπτά.

Ορίστε, κύριε συνάδελφε, έχετε τον λόγο.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, θα ήθελα και εγώ με τη σειρά μου να εκφράσω τη βαθύτατη θλίψη μου για την απώλεια του συναδέλφου Βαγγέλη Μπασιάκου. Ήταν ένας πολιτικός με ήθος, συνέπεια και αξιοπρέπεια. Ήταν ένας πολιτικός ο οποίος κοσμούσε με την παρουσία του την Κοινοβουλευτική Ομάδα της Νέας Δημοκρατίας και τη Βουλή και τιμούσε το αξίωμα που του εμπιστεύτηκε ο λαός της Βοιωτίας. Τα θερμά μου συλλυπητήρια στην οικογένειά του. Να είναι αιωνία η μνήμη του!

Παρά τη δυσκολία των στιγμών, στη ζωή υπάρχει συνέχεια. Να καλωσορίσω, λοιπόν, τον Βουλευτή Βοιωτίας Ανδρέα Κουτσούμπα και να του ευχηθώ καλή δύναμη, την οποία χρειάζεται η παράταξή μας και η χώρα.

Να περάσω, όμως στο θέμα της άρσης ασυλίας μου. Αρχικά, θα ήθελα να δηλώσω τον σεβασμό μου και να ευχαριστήσω τα μέλη της Επιτροπής Κοινοβουλευτικής Δεοντολογίας, που θέλησαν να με απαλλάξουν από τη διαδικασία για μια υπόθεση που εκ των πραγμάτων δεν αντέχει οποιαδήποτε κριτική.

Εν συντομία θα σας αναφέρω ότι το 2012 ήμουν δημοτικός σύμβουλος του Δήμου Λευκάδας και το Δημοτικό Συμβούλιο, μεταξύ άλλων, με ομόφωνη απόφασή του καθόρισε τρεις θέσεις λειτουργίας καντίνας στην παραλία Γιαλός στη Δημοτική Ενότητα Απολλωνίου του Δήμου Λευκάδας. Οι θέσεις αυτές αφορούσαν σε δημοτικό χώρο και όχι σε δημόσια περιουσία και, ως εκ τούτου, τηρήθηκε η διαδικασία που προβλέπεται από τον ν.2323/1995, βάσει του οποίου δεν χρειάζεται η προκήρυξη διαγωνισμού, γεγονός για το οποίο είχαμε λάβει και τη θετική εισήγηση της Νομικής Υπηρεσίας του δήμου. Μάλιστα, ορίστηκε οικονομικό αντάλλαγμα για τις θέσεις, οι οποίες θα δίνονταν σε συμπολίτες μας που ανήκαν σε ευπαθείς ομάδες, όπως πολύτεκνοι, άτομα με αναπηρία κ.λπ., εφόσον, βέβαια, τηρούσαν τα τυπικά προσόντα.

Τη συγκεκριμένη απόφαση δεν τη δέχθηκε ένας πολίτης και προσέφυγε στα δικαστήρια εναντίον όλου του δημοτικού συμβουλίου. Ο μηνυτής ισχυρίζεται ότι δεν έγινε δημοπρασία για να δοθούν θέσεις τοποθέτησης καντίνας στη συγκεκριμένη παραλία, με αποτέλεσμα ο δήμος να χάσει τυχόν έσοδα από το τίμημα της δημοπρασίας.

Τον παραπάνω ισχυρισμό τον στηρίζει σε μία υπουργική απόφαση που έχει ακυρωθεί από το Σ.τ.Ε.. Το ζήτημα είναι ότι δεν κατηγορούμαι μόνον εγώ, αλλά ολόκληρο το δημοτικό συμβούλιο, όλοι οι πρώην συνάδελφοί μου στον δήμο.

Τώρα, επειδή εκλέχθηκα Βουλευτής, έχω τη δυνατότητα να απαλλαγώ από τη δικαστική διαδικασία. Στο πλαίσιο, όμως, της ισονομίας με τους πρώην συναδέλφους μου στο δημοτικό συμβούλιο και με δεδομένο ότι η υπόθεση δεν σχετίζεται με την άρση των βουλευτικών μου καθηκόντων, ζητώ την άρση της ασυλίας μου, προκειμένου να παραστώ στο δικαστήριο. Εξάλλου πρόκειται για μία προσφυγή που δεν έχει νομική βάση.

(Χειροκροτήματα από την πτέρυγα της Νέας Δημοκρατίας)

Παρακαλώ πολύ να κάνετε δεκτό το αίτημά μου, ώστε και οι πολίτες της Λευκάδας να δουν να απονέμεται δικαιοσύνη.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Επί της δεύτερης αιτήσεως υπάρχει συνάδελφος που ζητά τον λόγο, κατά το άρθρο 108 του Κανονισμού της Βουλής; Όχι.

Η συνάδελφος κ. Αυλωνίτου βρίσκεται αυτή τη στιγμή στο αεροδρόμιο, επειδή πρέπει να ταξιδεύσει λόγω ανειλημμένης υποχρέωσης. Γι’ αυτό δεν είναι παρούσα. Είμαι υποχρεωμένος να το αναφέρω.

Κυρίες και κύριοι συνάδελφοι, στο σημείο αυτό θα διεξαχθεί ονομαστική ψηφοφορία.

Έχει καταρτιστεί ψηφοδέλτιο με τα ονόματα των συναδέλφων για τους οποίους ζητείται η άρση της ασυλίας. Κάθε συνάδελφος θα σημειώσει την ψήφο του δίπλα στα ονόματα των συναδέλφων, για τους οποίους ζητείται η άρση της ασυλίας.

Εκείνος που ψηφίζει υπέρ της άρσης της ασυλίας σημειώνει την προτίμησή του δίπλα στο όνομα του Βουλευτή και στη στήλη «ΝΑΙ», δηλαδή λέει «ΝΑΙ» στην αίτηση του εισαγγελέως που ζητεί την άρση της ασυλίας.

Εκείνος που ψηφίζει κατά της άρσης της ασυλίας σημειώνει δίπλα στο όνομα του Βουλευτή και στη στήλη «ΟΧΙ» αντιστοίχως «ΟΧΙ».

Εκείνος που ψηφίζει «ΠΑΡΩΝ» θα το σημειώσει στην αντίστοιχη στήλη του ψηφοδελτίου.

Στο ψηφοδέλτιο θα αναγράφει κάθε συνάδελφος το όνομά του, την εκλογική του περιφέρεια και την Κοινοβουλευτική Ομάδα στην οποία ανήκει και θα το υπογράφει, διότι η ψηφοφορία είναι ονομαστική, σύμφωνα με το άρθρο 72 του Κανονισμού της Βουλής.

Στη συνέχεια και με την εκφώνηση του ονόματός του από τους επί του καταλόγου συναδέλφους, θα παραδίδει το ψηφοδέλτιο στους συναδέλφους κυρίους Αλέξανδρο Μεϊκόπουλο από τον ΣΥΡΙΖΑ και Απόστολο Βεσυρόπουλο από τη Νέα Δημοκρατία, οι οποίοι θα το μονογράφουν και θα ανακοινώνουν ότι ο Βουλευτής εψήφισε.

Μετά το τέλος της ψηφοφορίας θα γίνει καταμέτρηση των ψήφων από τους συναδέλφους που προανέφερα, όπως θα προκύψουν από τα ψηφοδέλτια, τα οποία θα καταχωριστούν μαζί με το πρωτόκολλο της ψηφοφορίας στα Πρακτικά της σημερινής συνεδρίασης.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Το Σώμα συμφώνησε ομοφώνως.

Σας ενημερώνω ότι έχουν έρθει στο Προεδρείο επιστολές ή τηλεομοιοτυπίες (φαξ) συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα ανακοινωθούν και θα συνυπολογιστούν στην καταμέτρηση, η οποία θα ακολουθήσει.

Καλούνται επί του καταλόγου οι Βουλευτές κύριοι Πέτρος Κωνσταντινέας από τον ΣΥΡΙΖΑ και Βασίλειος Γιόγιακας από τη Νέα Δημοκρατία.

Παρακαλώ να αρχίσει η ανάγνωση του καταλόγου.

(ΨΗΦΟΦΟΡΙΑ)

(ΜΕΤΑ ΚΑΙ ΤΗ ΔΕΥΤΕΡΗ ΑΝΑΓΝΩΣΗ ΤΟΥ ΚΑΤΑΛΟΓΟΥ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Καποδίστριας» που οργανώνει το Ίδρυμα της Βουλής, δεκαεννέα μαθήτριες και μαθητές και δύο εκπαιδευτικοί συνοδοί τους από το 52ο Γενικό Λύκειο Αθηνών.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Υπάρχει συνάδελφος, ο οποίος δεν άκουσε το όνομά του; Κανείς.

Οι επιστολές, οι οποίες απεστάλησαν στο Προεδρείο από τους συναδέλφους, σύμφωνα με το άρθρο 70Α του Κανονισμού της Βουλής, θα καταχωριστούν στα Πρακτικά.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

(ΑΛΛΑΓΗ ΣΕΛΙΔΑΣ)

(Να μπουν οι σελίδες 35 έως και 47)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, κηρύσσεται περαιωμένη η ψηφοφορία και παρακαλώ τους κυρίους ψηφολέκτες να προβούν στην καταμέτρηση των ψήφων και την εξαγωγή του αποτελέσματος.

(ΚΑΤΑΜΕΤΡΗΣΗ)

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, πριν από την ανακοίνωση του αποτελέσματος, έχω την τιμή να ανακοινώσω στο Σώμα ότι οι Διαρκείς Επιτροπές Δημόσιας Διοίκησης, Δημόσιας Τάξης και Δικαιοσύνης και Παραγωγής και Εμπορία καταθέτουν την έκθεσή τους στο σχέδιο νόμου του Υπουργείου Εσωτερικών «Συμπληρωματικά μέτρα εφαρμογής του Κανονισμού (ΕΕ, ΕΥΡΑΤΟΜ) 1141/2014 περί ευρωπαϊκών πολιτικών κομμάτων και ιδρυμάτων, μέτρα επιτάχυνσης του κυβερνητικού έργου αρμοδιότητας Υπουργείου Εσωτερικών και άλλες διατάξεις».

Στο σημείο αυτό έχω την τιμή να ανακοινώσω στο Σώμα το αποτέλεσμα της διεξαχθείσης ονομαστικής ψηφοφορίας επί των αιτήσεων άρσης ασυλίας των συναδέλφων Βουλευτών.

Ψήφισαν συνολικά 190 Βουλευτές.

Για την υπόθεση του Βουλευτή κ. Αθανασίου Καββαδά:

Υπέρ της άρσεως ασυλίας, δηλαδή «ΝΑΙ», ψήφισαν 48 Βουλευτές.

Κατά της άρσεως ασυλίας, δηλαδή «ΟΧΙ», ψήφισαν 138 Βουλευτές.

Ψήφισαν «ΠΑΡΩΝ» 4 Βουλευτές.

Συνεπώς η αίτηση της εισαγγελικής αρχής απορρίπτεται.

Για την υπόθεση της συναδέλφου κ. Ελένης Αυλωνίτου:

Υπέρ της άρσεως ασυλίας, δηλαδή «ΝΑΙ», ψήφισαν 49 Βουλευτές.

Κατά της άρσεως ασυλίας, δηλαδή «ΟΧΙ», ψήφισαν 138 Βουλευτές.

Ψήφισαν «ΠΑΡΩΝ» 3 Βουλευτές.

Συνεπώς η αίτηση της εισαγγελικής αρχής απορρίπτεται.

(Το πρωτόκολλο και τα ψηφοδέλτια της διεξαχθείσης ονομαστικής ψηφοφορίας καταχωρίζονται στα Πρακτικά και έχουν ως εξής:

(ΑΛΛΑΓΗ ΣΕΛΙΔΑΣ)

(Να μπουν οι σελίδες 50α και 50β)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Με τη συναίνεση του Σώματος και ώρα 13.50΄ λύεται η συνεδρίαση για αύριο, ημέρα Πέμπτη 23 Φεβρουαρίου 2017 και ώρα 9.30΄, με αντικείμενο εργασιών του Σώματος α) κοινοβουλευτικό έλεγχο: συζήτηση επίκαιρων ερωτήσεων και β) νομοθετική εργασία: μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εσωτερικών: «Συμπληρωματικά Μέτρα εφαρμογής του Κανονισμού (ΕΕ, ΕΥΡΑΤΟΜ) 1141/2014 περί ευρωπαϊκών πολιτικών κομμάτων και ιδρυμάτων, μέτρα επιτάχυνσης του κυβερνητικού έργου αρμοδιότητας Υπουργείου Εσωτερικών και άλλες διατάξεις», σύμφωνα με τη συμπληρωματική ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**